钦定古今图书集成/方舆汇编/职方典/第1293卷 > 《宜章修学记》陆九渊
## 钦定古今图书集成/方舆汇编/职方典/第1293卷 > 《宜章修学记》陆九渊

“郴、处岭为湖南徼，宜章又郴之南徼，其民宜淳厚忠
朴、颛蒙、悍劲而不能为诈欺，不才之吏不能抚循其
民，又重侵渔之，民不堪命，则应之以不肖，其势也。夫
淳愿颛蒙、悍劲而不能诈欺，此侵渔之易以逞志，而
其积之已甚，有所不堪，则不肖之心勇发而无所畏
忌，亦其势然也。”淳熙十有二年，吴镒抵行都，诸公贵
人倒迎之，咸称其才，将有论荐。时宜章缺宰帅府，稔
吴侯之贤，辟书东驰，吴侯欣然就之。至则务去民之
所恶而致其所欲，勉之使为善，以雪恶声。大葺学宫，
补弟子员。淳熙五年，始建今学。八年，朝廷殊其命，优
其数，以奖诱入学之士。部使者各求所隶闲田以廪
之，及是，始遂举行士之廪于学者五十人，自食而学
于其间者又数十人。句读训诂，旨义词章。少长分曹，
皆经讲授，士劝其业。既建学宫，异时斗争夺攘偾力
侈费之习，廓然为变，忠敬辑睦、尊君亲上之风，蔼然
而兴。牒诉稀阔，犴狱屡空，旦昼为永，簿书期会之事，
仅费数刻。吴侯策勋文史优于里居，间则益发泉石
之秘，徜徉歌咏，以致其适，自谓“兹土之乐，中州殆不
如也。”方其始至，解除烦苛，布宣天子德意，为条教以
晓其父兄，兴学校以育其子弟。而其民鼓舞踊跃，回
心易乡，唯恐居后，曾不淹久，而效见明著，暇裕若此。
然则致治施化机，莫有易于此矣。虽然，《周道》之行，群
黎好德；武夫之节，优于干城；游女之操，竦于乔木；忠
厚纯“积，洽于庶类。敦彼行苇，牛羊勿践履。”当此之时，
民日迁善远罪，而不知为之者，如雍容康庄而忘其
夷，优游夏屋而忘其安也。及道之衰，王泽浸竭，纲弛
伦斁，狱讼滋而干戈起，民堕涂炭。由是伯图迭兴，异
端并作，徼其困起，麏至而归之，若出荆棘而蹈邪蹊，
脱泥淖而栖茇舍。至于傅会典籍，以自藻饰，害义崇
私，不知纪极，则其为荆棘涂淖，亦益深矣。旷安宅而
弗居，舍正路而弗由，岂得罪彼民哉？吴侯其亦有忧于是乎？仆夫效驾，必命所之，千里虽远，首涂发轫，燕
越可辨。此学之兴，敢问向所为词章，从事场屋，今所
未免，苟志于道，是安能害之哉？所欲有甚于生，所恶
有甚于死，是心之存，上帝“临汝。先民垂训，昭若日星。”
《呻其占》，覆，用蔽之责有在矣。夫不远千里，属记于
余，而岂徒哉？三晋分国，齐秦图帝，衍仪伏轼，说士蜂
起，兵强国富，是为良臣。功利之习，入于骨髓。杨朱、墨
翟、告子、许行之徒，又各以其说而诬之。帝降之衷，茅
塞甚矣。自暴者既不足与有言，而自弃者又曰：“吾身
能居仁由义。”故孟子道性善，发四端，曰：“人之有是而
自谓不能”者，自贼者也；谓其君不能者，贼其君者也。
唐韩愈谓：“郴当中州清淑之气，蜿蟺扶舆，磅礡而郁
积，必有魁奇忠信材德之民生其间。而今而后，吾有
望于宜章矣。”